"מעל ל-50% שאבחר"
עמרי כספי המריא לארה"ב וישתתף בדראפט: "לא נוסע סתם. יש התעניינות רצינית". סוכנו, גיא הראל: "אנחנו לא נוסעים למסע שורשים או לטיול מחוף לחוף"
עומרי כספי המריא אמש (שבת) לארה"ב כדי להשתתף במחנות טרום הדראפט של ה-NBA. פורוורד מכבי ת"א, שרק לפני יומיים הפסיד את האליפות להפועל חולון, מתרכז כעת בעתידו ובסיכוייו להפוך לישראלי הראשון בליגה הטובה בעולם. כספי ייבחן בשורה של קבוצות שמחזיקות בבחירות נמוכות בסיבוב הראשון ביניהן: ניו ג'רזי, סן אנטוניו, דנבר, קליבלנד, דטרויט, יוסטון וממפיס.
לפני ההמראה אמר הפורוורד: "לא נראה לי שאשכח בקרוב את מה שהיה, אבל צריך להמשיך. אני יוצא לחוויה של פעם בחיים ומחכה לזה מאוד. אנחנו נוסעים כי יש מי שמתעניין. באו קבוצות, ראו משחקים ונוסעים כדי לחוות מקרוב. לפי הסוכנים שלי, יש מעל ל-50 אחוז סיכוי שאבחר בסיבוב ראשון. אם לא תהיה הבטחה, לא אשתתף בדראפט, אני לא נוסע סתם".
ואם המעבר לא יסתייע, כספי יודע להיכן הוא חוזר: "אם זה לא יסתדר בארה"ב אחזור למכבי. אני מאמין ומקווה שאם הכול יסתדר כמו שצריך, יבחרו אותי ואם לא, מכבי זה הבית הכי טוב באירופה כך שאין לי חרדות".
סוכנו של כספי, גיא הראל, הרחיב: "זה לא טיול שורשים או טיול קואסט-טו-קואסט. אנחנו נוסעים כי הקבוצות שמעוניינות בעומרי רוצות להתרשם מקרוב. כולם רוצים לשמוע אותו ולראיין אותו. לא צריך לעשות משהו שלא ראו ממנו עד היום. זה דבר מקובל וכולם עושים את זה".